Rozhodnutie Krajského súdu Trenčín sp. zn. 12Sd/43/2013 z 11. 9. 2013
Rozhodnutie Krajského súdu Trenčín z 11. septembra 2013, sp. zn. 12Sd/43/2013, ECLI:SK:KSTN:2013:3013200112.2
Súd: Krajský súd Trenčín
Spisová značka: 12Sd/43/2013
ECLI: ECLI:SK:KSTN:2013:3013200112.2
Dátum vydania: 11. 9. 2013
Forma: Rozhodnutie
Text rozhodnutia
Súd: Krajský súd Trenčín Spisová značka: 12Sd/43/2013 Identifikačné číslo súdneho spisu: 3013200112 Dátum vydania rozhodnutia: 12. 09. 2013 Meno a priezvisko sudcu, VSÚ: JUDr. Juraj Florovič ECLI: ECLI:SK:KSTN:2013:3013200112.2 Rozhodnutie Krajský súd v Trenčíne samosudcom JUDr. Jurajom Florovičom v právnej veci navrhovateľa: P. L., bytom X. XX/XX-XX, F. W., zastúpeného JUDr. Jánom Súkeníkom, advokátom advokátskej kancelárie so sídlom Považská Bystrica, Stred 60/55, proti odporkyni: Sociálna poisťovňa, ústredie Bratislava, Ul. 29. augusta č. 8, o preskúmanie rozhodnutia odporkyne č. XXX XXX XXXXX X - I zo dňa 15. decembra 2012 v spojení so zmenovým rozhodnutím č. XXX XXX XXXX X - I zo dňa 12. augusta 2013, takto r o z h o d o l : Krajský súd z r u š u j e rozhodnutie odporkyne č. XXX XXX XXXXX X - I zo dňa 15. decembra 2012 v spojení so zmenovým rozhodnutím č. XXX XXX XXXX X - I zo dňa 12. augusta 2013 a vec jej vracia na ďalšie konanie z dôvodu § 250j ods. 2 písm. a) a d) O.s.p.. Odporkyňa j e p o v i n n á zaplatiť navrhovateľovi náhradu trov právneho zastúpenia v sume 327,89 Eur, na účet JUDr. Jána Súkeníka, advokáta, v OTP Banke Slovensko, pobočka Považská Bystrica, číslo účtu XXXXXXX/XXXX do troch dní od právoplatnosti tohto rozsudku. o d ô v o d n e n i e : Odporkyňa rozhodnutím č. XXX XXX XXXXX X - I zo dňa 15. decembra 2012 v spojení so zmenovým rozhodnutím č. XXX XXX XXXX X - I zo dňa 12. augusta 2013 navrhovateľovi podľa § 236 ods. 1 písm. a) a b) zákona č. 461/2003 Z.z. o sociálnom poistení v znení zákona č. 310/2006 Z.z. uložila povinnosť vrátiť neprávom vyplatený vdovecký dôchodok v celkovej sume 447,30 Eur, ktorú sumu je povinný vrátiť do 30 dní odo dňa nadobudnutia právoplatnosti tohto rozhodnutia z dôvodu nesplnenia riadnej oznamovacej povinnosti a prijímaním vdoveckého dôchodku neprávom navrhovateľ spôsobil, že sa vdovecký dôchodok poskytol neprávom. Dôchodok sa vyplácal v dobe od 20. júna 2012 do 19. jnauára 2013 v sume 63,90 Eur mesačne, hoci nepatril. Navrhovateľ prostredníctvom právneho zástupcu vo včas podanom návrhu na preskúmanie rozhodnutia odporkyne č. XXX XXX XXXX 1 - I zo dňa 15. decembra 2012, ktorým mu bola uložená povinnosť vrátiť neprávom vyplatený vdovecký dôchodok v sume 447,30 Eur, ktorý mu bol vyplatený za obdobie od 20. júna 2012 do 19. januára 2013 uviedol, že sa s rozhodnutím nestotožňuje, považuje ho za nesprávne. Odôvodňoval to tým, že si navrhovateľ vždy plnil svoje ohlasovacie povinnosti voči odporkyni. Dňa 19. novembra 2012 mu bolo doručené rozhodnutie Sociálnej poisťovne, ústredie č. XXX XXX XXXX X zo dňa 5. novembra 2012, ktorým mu odporkyňa od 20. januára 2013 odňala vdovecký dôchodok z dôvodu, že jeho dcéra N. L. mala v mesiaci december 2012 ukončiť štúdium na Masarykovej univerzite v Brne. Písomným podaním zo dňa 26. novembra 2012 oznámil odporkyni, že sa naďalej stará o svoje nezaopatrené dieťa (dcéru), nakoľko naďalej študuje. O tom odporkyni predložil potvrdenie o dĺžke absolvovaného magisterského štúdia, potvrdenie o štúdiu na Univerzite of Kentucky a rozhodnutie Ministerstva školstva, vedy, výskumu a športu SR, ktoré zaslal odporkyni bezodkladne potom, ako mu boli doručené a mohol s nimi disponovať. Uviedol, že z týchto dokladov jednoznačne vyplýva, že jeho dcéra N. L. naďalej pokračuje v príprave na budúce povolanie, a preto zastáva názor, že má nárok na vdovecký dôchodok. Nie je teda pravdou, že by zo strany navrhovateľa došlo k porušeniu ohlasovacej povinnosti. Navrhovateľ počas celého obdobia predpokladal, že má nárok na vyplácanie vdoveckého dôchodku, keďže jeho dcéra, N. L. stále pokračuje v príprave na budúce povolanie, čo napokon jednoznačne vyplýva z potvrdenia Ministerstva školstva, vedy, výskumu a športu SR zo dňa 26. októbra 2012. Zastáva názor, že navrhovateľovmu konaniu absentuje aj ďalšia podmienka, ktorou je porušovanie povinností, nakoľko ohlásil odporkyni všetky zmeny v súlade s § 227 ods. 3 Zsp. bezodkladne, ako mal doklady, ktoré preukazovali, že jeho dcéra naďalej študuje. To potvrdzuje aj list navrhovateľa zo dňa 26. novembra 2012, ktorý zaslal odporkyni. Zastáva názor, že to bola odporkyňa, ktorá i napriek tomu, že od novembra 2012 mala všetky relevantné podklady pre posúdenie nároku navrhovateľa na vdovecký dôchodok, tento mu i naďalej vyplácala, napriek tomu, že podľa jej názoru nemá na tento navrhovateľ nárok. Žiadal napadnuté rozhodnutie v spojení so zmenovým rozhodnutím zrušiť a vec vrátiť odporkyni na ďalšie konanie ( §250j ods.2 písm. a) a d) O.s.p.). Odporkyňa žiadala napadnuté rozhodnutie v spojení so zmenovým rozhodnutím ako vecne správne potvrdiť. Krajský súd preskúmal napadnuté rozhodnutie v spojení so zmenovým rozhodnutím v zmysle § 205l ods. 1 a nasledujúcich zákonných ustanovení O.s.p. a dospel k záveru, že návrh na preskúmanie týchto rozhodnutí je dôvodný a bolo ich potrebné zrušiť z dôvodu § 250j ods. 2 pís. a) a d) O.s.p.. Podľa § 236 ods. 1 zák. č. 461/2003 Z.z. v platnom znení príjemca dávky je povinný vrátiť dávku alebo jej časť odo dňa, od ktorého mu patrila alebo nepatrila v poskytovanej sume, ak a) nesplnil povinnosť uloženú týmto zákonom, b) prijímal dávku alebo jej časť, hoci vedel alebo musel z okolností predpokladať, že sa vyplatila neprávom alebo vo vyššej sume, ako patrila, alebo c) vedome inak spôsobil, že dávka alebo jej časť sa vyplatila neprávom alebo vo vyššej sume, ako patrila. Navrhovateľ bol vypočutý ako účastník konania. Uviedol, že i naďalej zotrváva na dôvodoch uvedených v opravnom prostriedku. Zdôraznil, že si svoje povinnosti voči odporkyni riadne plnil, pravidelne jej zasielal potvrdenia o návšteve školy svojej dcéry N., ktorá navštevovala Masarykovu univerzitu v Trnave. Nevie si vysvetliť, prečo odporkyňa žiada o vrátenie uvedenej sumy, dávky poberal v dobrej viere, mal za to, že riadne a včas doručil potvrdenia o návšteve školy dcéry N.. Zdôraznil, že z uvedených dôvodov rozhodnutie odporkyne, ktoré mu bolo doručené 21. januára 2013 neuznáva. Dovtedy mu nikto nič nepovedal. Jeho dcéra N. študovala na dennom štúdiu na Masarykovej univerzite od 19. januára 2010 do 13. júna 2012, kedy ukončila túto školu magisterskou záverečnou skúškou a následne 1. augusta 2012 začala študovať na Univerzite of Kentucky v USA, kde doposiaľ študuje v odbore psychológia. Má už prvý ročník za sebou a bude ešte študovať dva roky. Toho času mu dcéra, ktorá je v USA telefonický oznámila, že mu opätovne posiela potvrdenie o dennom štúdiu na uvedenej univerzite. Z uvedených dôvodov s rozhodnutiami nesúhlasí. Dal do pozornosti súdu, že už v roku 2006 obdŕžal rozhodnutie odporkyne o odňatí vdoveckého a sirotského dôchodku a pokiaľ išlo o sirotský dôchodok, tak namiesto krstného mena dcéry N., bolo napísané Katarína, odňali mu to z toho dôvodu, že dcéra mala ukončiť 5- ročné štúdium na škole, a pritom v skutočnosti vtedy ešte len jeho dcéra nastúpila na štúdium do Trnavy. Až po urgenciách na právnom oddelení mu sociálna poisťovňa vrátila sirotský dôchodok v celkovej sume 15.091 Sk. Aj v roku 2009 bol odporkyňou vyzvaný, aby doložil potrebné potvrdenia o návšteve školy jeho dcéry, a napriek tomu, že jej ho dal 3x, mu odňala vdovecký a sirotský dôchodok, až potom zistila, že mal pravdu, a vrátila mu 949,50 Eur. Z uvedených dôvodov žiadal zrušiť napadnuté rozhodnutie a vec vrátiť odporkyni na ďalšie konanie. Právny zástupca navrhovateľa uviedol, že i naďalej sa pridržiava dôvodov uvedených v písomnom návrhu na preskúmanie rozhodnutia odporkyne zo dňa 15. decembra 2012 v spojení so zmenovým rozhodnutím odporkyne zo dňa 12. augusta 2013, ktorým navrhovateľovi uložila povinnosť vrátiť neprávom vyplatený vdovecký dôchodok v celkovej sume 447,30 Eur. Pokiaľ sa týka doplňujúceho písomného vyjadrenia odporkyne zo dňa 15. apríla 2013, v ktorom uviedla, že bol opravný prostriedok zaslaný právnym zástupcom navrhovateľa voči tomu istému rozhodnutiu, ako to bolo zo strany navrhovateľa zo dňa 26. novembra 2012, tak nie je možné s takým tvrdením súhlasiť, pretože tým podaním je napadnuté rozhodnutie odporkyne o odňatí vdoveckého dôchodku, avšak návrhom zo dňa 13. februára 2013 sa domáhajú preskúmania rozhodnutia odporkyne zo dňa 15. decembra 2012, ktorým odporkyňa uložila povinnosť vrátiť preplatok na vdoveckom dôchodku. Ďalej poukázal na tú skutočnosť, že odporkyňa po podaní návrhu na preskúmanie rozhodnutia zo dňa 15. decembra 2012, ktorým uložila navrhovateľovi povinnosť vrátiť neprávom vyplatený vdovecký dôchodok, vydala zmenové rozhodnutie zo dňa 12. augusta 2013, ktorým predošlé rozhodnutie zmenila v časti odôvodnenia tak, že v novom rozhodnutí uviedla, že si navrhovateľ neplnil svoju ohlasovaciu povinnosť, a že neuviedol, že jeho dcéra N. ukončila štúdium II. stupňa, zatiaľ čo v prvom rozhodnutí zo dňa 15. decembra 2012 odporkyňa uznáva, že si svoju povinnosť navrhovateľ splnil, ale oneskorene. Ďalej právny zástupca navrhovateľa poukázal na jednu zo základných zásad verejnej správy Európskej únie, a to na princíp nadobudnutých práv a legitímneho očakávania, ktorou podstatou je to, že v prípade, ak už raz bolo vydané rozhodnutie, ktorým bolo priznané právo, nie je prípustné, aby zo strany rozhodujúceho orgánu došlo k zmene takého rozhodnutia, pokiaľ nedošlo k zmene skutkového stavu alebo nedal na takéto konanie podnet účastník konania. Pokiaľ dcéra navrhovateľa t.č. študuje na Univerzite of Kentucky Lexington v USA, je aj podľa vyjadrenia Ministerstva školstva SR zo dňa 26. októbra 2012 toto štúdium rovnocenné. Zastáva názor, že navrhovateľ nezavinil to, že mu bol neprávom vyplácaný vdovecký dôchodok, nakoľko navrhovateľ všetky skutočnosti odporkyni včas dokladoval. Odporkyňa v napadnutom rozhodnutí v spojení so zmenovým rozhodnutím mala predovšetkým skúmať zákonné podmienky podľa toho zákonného ustanovenia, podľa ktorého bol priznaný navrhovateľovi vdovecký dôchodok. V tejto súvislosti poukázal na rozhodnutie Najvyššieho súdu Slovenskej republiky sp. zn. 4So 79/2009 zo dňa 29. októbra 2009, ktorým bol potvrdený rozsudok Krajského súdu v Trnave, ktorým obdobné rozhodnutie bolo zrušené z dôvodu § 250j ods. 2 písm. a) a d) O.s.p.. Z uvedených dôvodov žiadal napadnuté rozhodnutie v spojení so zmenovým rozhodnutím zrušiť z dôvodov § 250j ods. 2 písm. a) a d) O.s.p. a vec vrátiť odporkyni na ďalšie konanie. V prípade úspechu žiadal priznať náhradu trov konania. Doteraz vykonané dokazovanie bolo obmedzené len na posúdenie § 236 ods. 1 písm. a) a písm. b) zákona č. 461/2002 Z.z. o sociálnom poistení, podľa ktorého je príjemca dávky povinný vrátiť dávku ak ju prijímal, hoci vedel, alebo z okolností musel predpokladať, že sa vyplatila neprávom, alebo vo vyššej sume, ako patrí. Krajský súd zhodnotil vyššie uvedené skutočnosti a dospel k záveru, že v prejednávanej veci, túto dávku navrhovateľ poberal po celú dobu v dobrej viere a nevznikla mu povinnosť ju vrátiť. Aj z potvrdenia Ministerstva školstva SR zo dňa 26. októbra 2012 vyplýva, že štúdium na Univerzite of Kentucky Lexington v USA je rovnocenné. Vo veci je potrebné uviesť, že vo veci nebol spoľahlivo zistený skutkový stav a preukázanie skutočností, či navrhovateľ skutočne vedel a mohol predpokladať, že mu vdovský dôchodok v uvedenej sume, ktorá mu bola vyplácaná nepatrí, a to aj s poukazom na jeho (právneho zástupcu) tvrdenie, že Sociálna poisťovňa síce vydala rozhodnutie o odňatí tejto dávky dňa 5. novembra 2012, ktoré rozhodnutie nenadobudlo právoplatnosť, pretože odporkyňa nepovažovala za opravný prostriedok list navrhovateľa zo dňa 26. novembra 2012, ktorým, ako to z jeho obsahu vyplýva, napadol navrhovateľ i rozhodnutie odporkyne zo dňa 5. novembra 2012, ktorým mu bol odňatý vdovský dôchodok, o tomto opravnom prostriedku doposiaľ nebolo rozhodnuté (nebol postúpený súdu), teda rozhodnutie nie je právoplatné, preto je zrejmé, že túto dávku poberal po celú dobu v dobrej viere a nevznikla mu povinnosť ju vrátiť. Odporkyňa bola povinná pred vydaním rozhodnutia presne a úplne zistiť skutočný stav vecí, a na tento účel obstarať potrebné podklady na rozhodnutie (§ 195 ods. 1, 2 zsp). V predmetnej veci nebol spoľahlivo zistený skutočný stav, predovšetkým navrhovateľ nebol vypočutý. Podľa názoru súdu napadnuté rozhodnutie v spojení so zmenovým rozhodnutím je aj nepreskúmateľné pre nedostatok dôvodov (§ 209 ods. 1 až 6 zák. č. 461/2003 Z.z.). Rozhodnutie Sociálnej poisťovne, ústredie vo veciach, ktorých rozhoduje podľa § 179 ods. 1 zsp, sa vydáva písomne a musí vychádzať zo spoľahlivo zisteného skutočného stavu veci a musí obsahovať predpísané náležitosti. Rozhodnutie musí obsahovať výrok, odôvodnenie a poučenie o odvolaní alebo opravnom prostriedku. V odôvodnení rozhodnutia odporkyňa uvedie, ktoré skutočnosti boli podkladom na rozhodnutie, akými úvahami bola odporkyňa vedená pri hodnotení dôkazov a pri použití právnych predpisov, na ktorých základe rozhodovala (209 ods. 1, 2, 4 zsp). Náležitosti rozhodnutia vydaného v konaní vo veciach sociálneho poistenia podľa tretej časti zák. č. 461/2003 Z.z. sú upravené v ust. § 209 tohto zákona. V odôvodnení rozhodnutia odporkyňa uvedie, ktoré skutočnosti boli podkladom na rozhodnutie, akými úvahami bola vedená pri hodnotení dôkazov a pri použití právnych predpisov, na základe ktorých rozhodovala. Odporkyňa v odôvodnení napadnutých rozhodnutí neuviedla, ktoré skutočnosti boli podkladom na jej rozhodnutie, ako hodnotila dôkazy, na základe ktorých rozhodla, a prečo nebol vo veci vypočutý navrhovateľ a nebola mu daná možnosť sa oboznámiť s obsahom spisu pred vydaním napadnutého rozhodnutia. Krajský súd zhodnotil hore uvedené skutočnosti a citované zákonné ustanovenia a dospel k záveru, že nebol doteraz jednoznačne preukázaný úmysel navrhovateľa, že by poberal neprávom uvedenú dávku v zmysle § 236 ods. 1 zák.č. 461/2003 Z.z., preto napadnuté rozhodnutie odporkyne je nesprávne, vychádzalo z nesprávneho posúdenia veci, je nezákonné, preto ho zrušil podľa § 250j ods. 2 písm. a)a d) O.s.p. a vec vrátil odporkyni na ďalšie konanie. Dokazovanie v predmetnej veci je nad rámec dokazovania vykonávacieho konania pred súdom v konaní o preskúmanie rozhodnutia odporkyne. Krajský súd rozhodol o náhrade trov konania podľa § 142 ods. 1 O.s.p. Navrhovateľ mal v konaní úspech, a preto mu súd priznal proti odporkyni náhradu trov právneho zastúpenia. Odporkyňa je povinná zaplatiť navrhovateľovi náhradu trov právneho zastúpenia podľa vyhl. č. 655/2004 Z.z. za 2 úkony, prevzatie, príprava zastúpenia, písomné podanie návrhu a za účasť na pojednávaní dňa 12. septembra 2013 (á 67,88 Eur), spolu 135,76 Eur, paušálna náhrada 2x po 7,81 t.j. 15,62 Eur, náhrada cestovného služobným motorovým vozidlom ev. č. F BR, výr. značka Škoda Superb na pojednávanie dňa 12. septembra 2013 z Považskej Bystrice do Trenčína a späť 100 km, cena PHM 1,418 Eura, spotreba 6,3 l na 100 km = 27,23 Eur, náhrada za premeškaný čas za cestu na pojednávanie a späť 4x 1 = 52,04 Eur, celkom 271,61 Eur, DPH 20% = 56,28 Eur. Náhrada trov právneho zastúpenia predstavuje celkom sumu 327,89 Eur, ktorú je odporkyňa povinná zaplatiť do troch dní od právoplatnosti rozsudku. Poučenie: Proti tomuto rozsudku n i e j e možné podať odvolanie (§ 250s O.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2013:3013200112.2 (dáta aktuálne k 13. 11. 2026). Záväzné je znenie zverejnené súdom.




